एमएनएनआईटी कर्मचारी के खिलाफ धोखाधड़ी की रिपोर्ट - Inext Live
एमएनएनआईटी कर्मचारी के खिलाफ धोखाधड़ी की रिपोर्ट
2019-04-02T06:00:58+05:30
शिवकुटी थाने में 24 लाख से अधिक की धोखाधड़ी का मुकदमा दर्ज
PRAYAGRAJ: मोतीलाल नेहरू राष्ट्रीय प्रौद्योगिकी संस्थान के स्वामी विवेकानंद छात्रावास के एक कर्मचारी द्वारा लाखों रुपए की धोखाधड़ी का मामला सामने आया है। संस्थान के अधिकारियों द्वारा मामले की जांच पड़ताल के बाद आरोप सही पाए जाने पर आरोपित मनीष कुमार मिश्रा पुत्र शिवाकांत निवासी नवाबगंज के खिलाफ धोखाधड़ी की तहरीर दी गई। शिवकुटी थाने में छात्रावास के मुख्य सरंक्षक प्रो। शिवदत्त कुमार की तहरीर पर पुलिस ने मुकदमा दर्ज कर जाचं शुरू की है।
शिवकुटी थाना क्षेत्र के एमएनएनआईटी संस्थान में स्वामी विवेकानंद छात्रावास है। वहां मनीष कुमार मिश्रा दैनिक भोगी पद पर तैनात है। छात्रावास के मुख्य सरंक्षक प्रो। शिवदत्त कुमार का आरोप है कि उक्त कर्मचारी द्वारा स्वामी विवेकानंद छात्रावास एवं टण्डन छात्रावास में मेस का पैसा 24 लाख 82 हजार 620 रुपए विभिन्न चेक के माध्यम से गबन कर लिया गया। जब इसकी जानकारी संस्थान के उच्चाधिकारियों को हुई तो जांच कराई गई। जांच डॉ। दिव्य कुमार, डॉ। सहदेव पाढ़ी, डॉ। मनोहर यादव व डॉ। नवनीत समेत कई अन्य अधिकारियों ने की। इसमें पाया गया कि कर्मचारी द्वारा फर्जी हस्ताक्षर कर चेक के माध्यम से पैसा गबन किया गया। इंस्पेक्टर ऋषिपाल सिंह का कहना है कि प्रोफेसर की तहरीर पर आरोपित मनीष के खिलाफ धोखाधड़ी का मुकदमा दर्ज कर जांच पड़ताल की जा रही है।